REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/181-22

5. decembar 2022. godine

B e o g r a d

Z A P I S N I K

ŠESTE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 2. DECEMBRA 2022. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milija Miletić, Dragan Jovanović, Momir Stojilković, Dijana Radović, Dejan Bulatović, Zoran Sandić, Miroslav Aleksić, dr Nenad S. Mitrović, Dejan Ignjatović i Milovan Jakovljević.

Sednici su prisustvovali zamenici članova Odbora: Žombor Ujvari (zamenik Arpada Fremonda) i Momčilo Vuksanović (zamenik Jelisavete Veljković).

Sednici je prisustvovao zamenik člana Odbora Srđan Milivojević.

Sednici je prisustvovala i narodna poslanica dr Jelena Kalajdžić, koja nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Tanasković, ministar, Veljko Odalović, državni sekretar, Dušanka Golubović, državni sekretar, Milica Đurđević, državni sekretar, Branko Lakić, direktor Uprave za poljoprivredno zemljište, Nebojša Milosavljević, direktor Uprave za zaštitu bilja, Maja Grbić, direktor Republičke direkcije za vode, Marko Saranovac, šef kabineta.

Sednici je prisustvovala predstavnica Republičke direkcije za robne rezerve Zorica Anđelković, direktor.

Sednici je prisustvovala predstavnica Ministarstva finansija: Dragana Đorđević, Sektor budžeta.

Pre utvrđivanja dnevnog reda, njegovu dopunu predložio je Marijan Rističević sa tačkom Razmatranje Informacije o radu Ministarstva poljoprivrede, šumarstva i vodoprivrede za period jul - septembar 2022. godine (broj 02-630/22-3 od 30. novembra 2022. godine), koja bi bila razmatrana kao druga tačka dnevnog reda. Odbor je jednoglasno (15 za) prihvatio ovaj predlog za dopunu dnevnog reda.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor većinom glasova (14 za, 1 nije glasao) usvojio sledeći:

D n e v n i r e d:

1. Razmatranje Predloga zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-2503/22 od 18. novembra 2022. godine);
2. Razmatranje Informacije o radu Ministarstva poljoprivrede, šumarstva i vodoprivrede za period jul - septembar 2022. godine (broj 02-630/22-3 od 30. novembra 2022. godine);
3. Odluka o izmeni Odluke o obrazovanju Pododbora za praćenje stanja u poljoprivredi u marginalnim-najnerazvijenijim područjima Republike Srbije-područja sa otežanim uslovima rada u poljoprivredi.

Pre početka rasprave o tački dnevnog reda, usvojeni su zapisnici treće i četvrte sednice Odbora, koje su održane 24. oktobra i 6. novembra 2022. godine, u tekstu u kome su i predloženi. Zapisnici su usvojeni većinom glasova (14 za, 1 nije glasao).

Prva tačka dnevnog reda - Razmatranje Predloga zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede.

Jelena Tanasković, ministarka, ukratko je predstavila Predlog zakona o budžetu Republike Srbije za 2023. godinu. Izrazila je zadovoljstvo zbog činjenice da je budžet Ministarstva uvećan za 17,7 milijardi dinara u odnosu na prethodnu budžetsku godinu i iznosi 79,7 milijardi dinara, odnosno 5% ukupnih poreskih prihoda budžeta Republike Srbije. Za subvencije u poljoprivredi namenjeno je 68,7 milijardi dinara, što je 87% budžeta ili 35% ukupnih subvencija u Republici Srbiji, a za subvencije u nacionalnom budžetu planirano je preko 64,4 milijardi dinara. Ministarka je navela da će se pored izdvajanja za subvencije u nacionalnom budžetu nastaviti i sa isplatama kroz IPARD program, kao i sa finansiranjem mehanizacije kroz projekat koji se realizuje u saradnji sa Svetskom bankom. Po njenim rečima, u poljoprivredi imamo tri kreditne linije a to su Abu Dabi fond na nivou od 97 miliona dolara koji se koristi za navodnjavanje, EBRD kreditna linija takođe za navodnjavanje u iznosu od 30 miliona evra i projekat Svetske banke u iznosu od 50 miliona dolara. Takođe, sredstva u budžetu su opredeljena i za nastavak redovnih aktivnosti poput uređenja vodotokova, izgradnje sistema za navodnjavanje i drugo, a posebna pažnja biće usmerena na uvođenje sistema E-agrar.

U diskusiji su učestvovali narodni poslanici: Marijan Rističević, Dejan Bulatović, Milovan Jakovljević, Miroslav Aleksić, dr Nenad S. Mitrović, Dragan Jovanović, Zoran Sandić, Veroljub Matić, Milija Miletić, Dejan Ignjatović, Momčilo Vuksanović i dr Jelena Kalajdžić.

Odbor je većinom glasova (10 za, 3 uzdržana), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2023. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Druga tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za period jul - septembar 2022. godine

Zorica Anđelković, direktorka Republičke direkcije za robne rezerve je izvestila Odbor o aktivnostima ove organizacije u prethodnom periodu, kao i o nabavkama, posebno poljoproivredno-prehrambenih proizvoda. Po njenim rečima, ova godina je specifična zbog ukrajinske krize tako da je Direkcija po nalogu Vlade Republike Srbije obavljala razne aktivnosti. Direkcija je početkom godine kupila prehrambene proizvode u vrednosti od 10 milijardi dinara. Ove godine je kupljena merkantilna pšenica u količini preko 150.000 tona, za šta je izdvojeno 6 milijardi dinara. U toku je nabavka merkantilnog kukuruza u količini od 150.000 tona, čija je vrednost 6 milijardi dinara. Takođe, u toku je Javni poziv za podnošenje prijava za bespovratnu isporuku do 15.000 tona merkantilnog kukuruza kao pomoć uzgajivačima mlečnih krava.

Odbor je većinom glasova (12 za, 1 uzdržan), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za period jul – septembar 2022. godine i odlučio da je prihvati.

Treća tačka dnevnog reda - Odluka o izmeni Odluke o obrazovanju Pododbora za praćenje stanja u poljoprivredi u marginalnim-najnerazvijenijim područjima Republike Srbije-područja sa otežanim uslovima rada u poljoprivredi

Odbor je većinom glasova (13 za, 1 nije glasao) doneo Odluku o izmeni Odluke o obrazovanju Pododbora za praćenje stanja u poljoprivredi u marginalnim-najnerazvijenijim područjima Republike Srbije-područja sa otežanim uslovima rada u poljoprivredi.

Pošto drugih pitanja i predloga nije bilo, sednica je zaključena u 14,20časova.

Sednica je prenošena u live stream-u i tonski snimljena, a video zapis se nalazi na internet stranici Narodne skupštine.

SEKRETAR PREDSEDNIK Branka Zlatović Marijan Rističević